
Text rozhodnutia
Súd: Krajský súd Trnava Spisová značka: 20S/3/2015 Identifikačné číslo súdneho spisu: 2114232582 Dátum vydania rozhodnutia: 15. 03. 2016 Meno a priezvisko sudcu, VSÚ: JUDr. Božena Husárová ECLI: ECLI:SK:KSTT:2016:2114232582.2 Uznesenie Krajský súd v Trnave v právnej veci žalobcu: Mesto Dunajská Streda, so sídlom Hlavná 50/16, 929 01 Dunajská Streda, proti žalovanému: B.F.B. správcovská, v.o.s., , so sídlom Radlinského 50, 821 01 Piešťany, IČO: 36 832 006, správca úpadcu U. B., nar. XX.XX.XXXX, O. XXX, XXX XX O., o určenie právneho dôvodu a výšky pohľadávky proti podstate, t a k t o r o z h o d o l : Súd konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Podanou žalobou zo dňa 15.12.2014, doručenou Okresnému súdu Trnava dňa 22.12.2014, sa žalobca domáhal určenia, že jeho pohľadávky voči úpadcovi U. B., nar. XX.XX.XXXX, XXX XX O. XXX, prihlásené do konkurzného konania vedeného na Okresnom súde Trnava pod číslom 25K/17/2014 z titulu vyrubenia miestneho poplatku za komunálne odpady a drobné stavebné odpady za príslušné zdaňovacie obdobia sú oprávnené čo do právneho dôvodu a výšky a sú pohľadávkami proti podstate a zároveň že žalovaný ako správca konkurznej podstaty je povinný pohľadávky žalobcu, ktoré sú pohľadávkami proti podstate, zapísať do zoznamu pohľadávok. Okresný súd Trnava po zistení, že nie je v predmetnej veci vecne a miestne príslušný, uznesením č. k. 36Cbi/50/2014-8 zo dňa 13.01.2015 postúpil vec podľa ust. § 32 ods. 13 zákona č. 7/2005 Z. z. o konkurze a reštrukturalizácii (ďalej len ,,ZoKR“) a podľa ust. § 11 ods. 1, § 246 ods. 1 a 2, § 246a ods. 1, § 250 ods. 4 a § 250d ods. 2 zákona č. 99/1963 Zb. Občiansky súdny poriadok (ďalej len „O.s.p.“) tunajšiemu súdu, ako súdu vecne a miestne príslušnému. Tunajší súd následne výzvou č. k. 20S/3/2015-30 zo dňa 28.01.2016 vyzval žalobcu, aby tento zložil preddavok na trovy konania v súlade s ustanovením § 32 ods. 11 ZoKR vo výške 309,35 eur v lehote 15 dní od doručenia výzvy, s výslovným poučením, že ak zo strany žalobcu preddavok nebude v určenej lehote zložený, súd konanie zastaví. Predmetná výzva bola žalobcovi riadne doručená dňa 05.02.2016, pričom k dnešnému dňu preddavok na trovy konania zo strany žalobcu zložený nebol. Podľa § 32 ods. 11 ZoKR, súd uloží navrhovateľovi a odporcovi, ktorým je popierajúci veriteľ, zložiť preddavok na trovy konania vo výške základnej sadzby tarifnej odmeny za päť úkonov právnej služby podľa osobitného predpisu. Ak navrhovateľ preddavok nezloží, súd konanie zastaví. Ak popierajúci veriteľ preddavok nezloží, súd v konaní o určení popretej pohľadávky rozhodne, že popretie pohľadávky je neúčinné. Vzhľadom na to, že žalobca ku dnešnému dňu príslušný preddavok na trovy konania vo výške 309,35 eur nezložil, predmetná výzva bola žalobcovi riadne doručená a súčasne žalobca bol náležite poučený o následkoch nezloženia preddavku na trovy konania, tunajší súd rozhodol tak, ako je uvedené vo výrokovej časti tohto uznesenia. O trovách konania rozhodol súd podľa § 146 ods. 1 písm. c) O.s.p. tak, že žiaden z účastníkov nemá právo na náhradu trov konania, ak bolo konanie zastavené. Senátom krajského súdu bolo toto rozhodnutie prijaté v pomere hlasov 3:0.

